b'\n_START_ARTICLE_\nSchulstad\n_START_PARAGRAPH_\nSchulstad eller Schulstad & Ludvigsen er en dansk rugbr\xc3\xb8dsfabrik stiftet 1880 af bagermester Viggo Schulstad, der fra 1890 indgik et samarbejde med kemikeren Christian Ludvigsen._NEWLINE_Fabrikken startede med Viggo Schulstads bageri i Store Kongensgade, flyttede i 1902 til Ryesgade p\xc3\xa5 \xc3\x98sterbro og til Heimdalsgade p\xc3\xa5 N\xc3\xb8rrebro. I 1967 flyttede fabrikken til moderne rammer i Albertslund, men ligger nu  i Aved\xc3\xb8re Holme._NEWLINE_Fabrikken havde i en \xc3\xa5rr\xc3\xa6kke en bl\xc3\xa5 sfinks som logo._NEWLINE_I 2003 kom fabrikken p\xc3\xa5 svenske h\xc3\xa6nder og ejes i dag af Lantm\xc3\xa4nnen.\n_START_SECTION_\nHistorie\n_START_PARAGRAPH_\n2007 Bageriet i Odense lukkes ved udgangen af \xc3\xa5ret. Samtidigt udvides bageriet i Aved\xc3\xb8re til at omfatte 6 bagelinier til produktion af rug og hvedebr\xc3\xb8d._NEWLINE_2006 Navne\xc3\xa6ndring d. 4. april til Lantm\xc3\xa4nnen Schulstad A/S. Senere p\xc3\xa5 \xc3\xa5ret flytter Lantm\xc3\xa4nnen Schulstad fra forretningsomr\xc3\xa5det Lantm\xc3\xa4nnen Axa til forretningsomr\xc3\xa5det Lantm\xc3\xa4nnnen Unibake._NEWLINE_2005 Schulstad Br\xc3\xb8d fejrer sit 125 \xc3\xa5rs jubil\xc3\xa6um med interne og eksterne arrangementer. Distributionsterminalerne i Aved\xc3\xb8re og R\xc3\xb8dovre sammenl\xc3\xa6gges, og aktiviteterne videref\xc3\xb8res i Aved\xc3\xb8re, hvor terminalen udvides._NEWLINE_2004 I 3. kvartal 2004 sammenl\xc3\xa6gges forretningsomr\xc3\xa5det Fresh Bread (hvorunder Schulstad Br\xc3\xb8d h\xc3\xb8rer, og som hidtil har v\xc3\xa6ret inkluderet i Cerealia Bakeries) med Cerealia Foods til Cerealia Foods & Bread. Dette er en del af en st\xc3\xb8rre rokade, hvorefter Cerealia oph\xc3\xb8rer som selvst\xc3\xa6ndig koncern, og hvor Cerealia Mills (udvikling og produktion af mel, morgenmadsprodukter og pasta), Cerealia Foods & Bread (produktion og salg af frisk br\xc3\xb8d, mix, morgenmadsprodukter mv.) og Cerealia Bakeries (bakeoff produkter til b\xc3\xa5de forbrugere, catering og detailhandel) nu opererer som selvst\xc3\xa6ndige forretningsenheder i Lantm\xc3\xa4nnen koncernen. Desuden sammenl\xc3\xa6gges de 2 polske friskbr\xc3\xb8ds datterselskaber til \xc3\xa9t selskab, Schulstad Sp.z.o.o._NEWLINE_2003 Den 8. januar 2003 bliver Schulstad Br\xc3\xb8d og Schulstad Frost en del af Cerealia Bakeries, der er en del af den svenske f\xc3\xb8devarekoncern Cerealia AB. Cerealia er en international koncern, som udvikler, producerer og markedsf\xc3\xb8rer kornbaserede f\xc3\xb8devarer. Cerealia AB ejes af Svenske Lantm\xc3\xa4nnen, der ejes af 54.000 svenske landm\xc3\xa6nd.Cerealia er opdelt i tre forretningsomr\xc3\xa5der: Mills, Foods og Bakeries, hvor Schulstad Br\xc3\xb8d indg\xc3\xa5r i sidstn\xc3\xa6vnte. Udover Schulstad st\xc3\xa5r Cerealia Bakeries bag varem\xc3\xa6rkerne Hatting, Paaskebr\xc3\xb8d, Skogaholm Br\xc3\xb6d, Korvbr\xc3\xb6ds Bagarn, Skoga og Bulgi Skogi._NEWLINE_2002 Schulstad har nu 2200 medarbejdere i Danmark, Sverige og Polen. I Danmark har Schulstad Br\xc3\xb8d A/S en markedsandel af friskindpakket br\xc3\xb8d p\xc3\xa5 55\xc2\xa0% og er dermed i Danmarks st\xc3\xb8rste udbyder. Schulstad Frost A/S er den f\xc3\xb8rende udbyder af bake-off produkter i Danmark._NEWLINE_2001 De Danske Br\xc3\xb8dfabrikker og Schulstad Br\xc3\xb8d A/S fusionerer. Distributionsstrukturen i Jylland og Fyn revurderes, og en ny distributionsterminal i Vejle indvies i juli m\xc3\xa5ned. Distributionsafdelingerne i Holstebro, Brabrand, Kolding og Odense overflyttes ultimo 2001 og primo 2002 til den nye terminal i Vejle. I starten af \xc3\xa5ret lanceres rugbr\xc3\xb8dsproduktet Levebr\xc3\xb8d, og med lanceringen af serien st\xc3\xa5r det for alvor klart, at Schulstad forst\xc3\xa5r forbrugerne. Med Levebr\xc3\xb8d im\xc3\xb8dekommer man nemlig \xc3\xb8nsket om fedtfattigt, smagfuldt og sundt br\xc3\xb8d. Levebr\xc3\xb8d har en meget lav fedtprocent og mange kostfibre, og det bliver hurtigt popul\xc3\xa6rt blandt forbrugerne (i l\xc3\xb8bet af blot 25 uger bliver det den st\xc3\xb8rste rugbr\xc3\xb8dsvariant i Danmark)._NEWLINE_2000 Schulstad A/S indvier f\xc3\xb8rst p\xc3\xa5 \xc3\xa5ret et nyt udviklingsbageri i Aved\xc3\xb8re, og det skal bidrage til at videreudvikle Schulstads position p\xc3\xa5 markedet. Schulstad A/S erhverver den 2. oktober 2000 alle aktierne i De Danske Br\xc3\xb8dfabrikker, som hidtil har v\xc3\xa6ret ejet af FDB. Senere samme \xc3\xa5r erhverver Schulstad A/S 100% af aktierne i henholdsvis Pol-Schulstad Sp.z.o.o., Poznan og Schulstad SPC Sp.z.o.o., Warszawa._NEWLINE_1999 Medio 1999 bliver Schulstad Gruppens k\xc3\xb8b af Sveriges 3. st\xc3\xb8rste bageri, Juvelbagerierne AB en realitet og dermed falder et vigtigt element i Schulstads strategi om at blive den f\xc3\xb8rende br\xc3\xb8dproducent i Skandinavien p\xc3\xa5 plads._NEWLINE_1997/98 \xc3\x85rene bliver forandringernes \xc3\xa5r, og de pr\xc3\xa6ges af store investeringer, omstruktureringer, organisations\xc3\xa6ndringer og forberedelse af ny v\xc3\xa6kst. Der investeres i optimering af eksisterende produktionsanl\xc3\xa6g og udbygning af bagerierne rundt om i landet. Internationaliseringen af Schulstad forst\xc3\xa6rkes ved k\xc3\xb8b af en 34% aktiepost i Bakehuset Norge A/S samt 25% aktiepost i agentvirksomheden Bakehouse Ltd. i England. I Polen \xc3\xb8ger Schulstad sin ejerandel i Pol-Schulstad, Poznan fra 50% til 70%, ligesom der til stadighed investeres i nye produktionsanl\xc3\xa6g samt i distribution for at matche Schulstads stigende polske afs\xc3\xa6tning. I Danmark k\xc3\xb8ber Schulstad Gruppen en 25% aktiepost i Den Gyldne Ovn, som er en bagerik\xc3\xa6de under opbygning. I starten af \xc3\xa5ret overtog Schulstad, som et led i den fortsatte branchestrukturering, salget fra Nakskov Br\xc3\xb8dfabrik._NEWLINE_1995 Schulstad Frost A/S etablerer datterselskab i Chicago, USA. P\xc3\xa5 friskbr\xc3\xb8dsmarkedet \xc3\xb8ges satsningen p\xc3\xa5 produktudvikling og markedsf\xc3\xb8ring, og dette resulterer i 1996 i stor succes med Det Gode Hvedebr\xc3\xb8d og Det Gode Rugbr\xc3\xb8d._NEWLINE_1994 Rugbr\xc3\xb8dsproduktionen flyttes fra Glostrup til Aved\xc3\xb8re._NEWLINE_1993 Schulstad Gruppen flytter hoveds\xc3\xa6det fra Glostrup til Aved\xc3\xb8re, hvor der er bygget ny administrationsbygning. Samtidig er udvidelsen af bageriet i Aved\xc3\xb8re i fuld gang med henblik p\xc3\xa5 flytning af rugbr\xc3\xb8dsproduktionen fra Glostrup til Aved\xc3\xb8re. P\xc3\xa5 grund af manglende afs\xc3\xa6tning af pizzaer stoppes produktionen, og fabrikken i Solr\xc3\xb8d lukkes herefter._NEWLINE_1991 Schulstad Gruppen overtager den svenske br\xc3\xb8dvirksomhed Lockarp\xc2\xb4s Bageri i Aved\xc3\xb8re. Den er nu en del af Schulstad Br\xc3\xb8d A/S._NEWLINE_1990 Schulstad Gruppen k\xc3\xb8ber 30% af aktierne i Dansk Biscuit Compagni A/S, og i denne virksomhed er Schulstad Gruppen aktiv i bestyrelsesarbejdet. Efter overtagelsen af sm\xc3\xa5kagefabrikken Kjeldsen i 1990 skifter virksomheden i december 1992 navn til Kelsen The International Bakery. I oktober 2000 overtager Kelsen virksomheden Bisca, der producerer kiks og sm\xc3\xa5kager. Den nye virksomhed er med en oms\xc3\xa6tning p\xc3\xa5 1,25 mia. kr. Danmarks st\xc3\xb8rste kageproducent._NEWLINE_1989 I sidste halvdel af 80\xc2\xb4erne udvikles nye forretningsstrategier, og der etableres en dybfrostdivision for at skabe tilstr\xc3\xa6kkelig opm\xc3\xa6rksomhed og styrke dette omr\xc3\xa5de, der var i st\xc3\xa6rk udvikling. I 1989 k\xc3\xb8ber Schulstad Gruppen desuden bl.a. Struer-Noba, Fristrup M\xc3\xb8lle og Dansk Pizzabageri samt Scan-Delicious Frozen Food A/S._NEWLINE_1986 I starten af 80\xc2\xb4erne er br\xc3\xb8dbranchen pr\xc3\xa6get af h\xc3\xa5rd konkurrence. Mange virksomheder m\xc3\xa5 lukke, og ogs\xc3\xa5 Magdalene Br\xc3\xb8d og Schulstad Br\xc3\xb8d er i vanskeligheder. Dette er bl.a. baggrunden for, at Br\xc3\xb8dfabrikken Danmark (\xc3\xa6ndrer navn til Schulstad Gruppen i 1988) dannes i 1985 med en ny koncernledelse. P\xc3\xa5 tv\xc3\xa6rs af landet indledes et storstilet samarbejde: From Br\xc3\xb8d i Vestjylland k\xc3\xb8bes i 1986, og i 1988 indledes et samarbejde mellem Pandrup Br\xc3\xb8d og Schulstad Gruppen. Schulstad erhverver en andel p\xc3\xa5 18% af aktierne i virksomheden. I \xc3\xa5renes l\xc3\xb8b udvides andelen, i juni 1997 overtager Schulstad alle aktier og pr. 1. januar 1998 fusioneres Pandrup Br\xc3\xb8d A/S med Schulstad Br\xc3\xb8d A/S._NEWLINE_1981 Ved indgangen til 80\xc2\xb4erne \xc3\xb8ges satsningen vest for Storeb\xc3\xa6lt. Der indledes et samarbejde \xe2\x80\x93 og ejerforhold \xe2\x80\x93 med br\xc3\xb8dfabrikken Magdalene i Brabrand. Ejerkredsen udvides ligeledes med flere aktion\xc3\xa6rer, og de mest kendte er L\xc3\xb8nmodtagernes Dyrtidsfond og Sparekassen Bikuben._NEWLINE_1974 Behovet for kapital til videre udvikling bringer Faxe Bryggeri ind i billedet som hovedaktion\xc3\xa6r. Dette medf\xc3\xb8rer omfattende rationaliseringer og moderniseringer af b\xc3\xa5de produktion og distribution. I de n\xc3\xa6rmeste \xc3\xa5r herefter indf\xc3\xb8res der bl.a. br\xc3\xb8d i plastposer og skivesk\xc3\xa5ret br\xc3\xb8d i bordbakker._NEWLINE_1917 Ni k\xc3\xb8benhavnske br\xc3\xb8dfabrikker sluttes sammen under navnet Aktieselskabet K\xc3\xb8benhavns Br\xc3\xb8dfabrikker, ogs\xc3\xa5 kendt under navnet Schulstad og Ludvigsen A/S._NEWLINE_1880 Viggo Schulstad etablerer sammen med melhandler Vilhelm Irgens et bageri i St. Kongensgade i K\xc3\xb8benhavn. Det er her, vi f\xc3\xb8rst st\xc3\xb8der p\xc3\xa5 Schulstad navnet.'